एपीएफद्वारा आर्मी पराजित
सशस्त्र प्रहरीको एपीएफ क्लब हेटौंडामा जारी पाँचौं संस्करणको सहिद स्मृति स्थानीय तह अन्तर्राष्ट्रिय फुटबल प्रतियोगिता–२०७९ को अन्तिम चारमा स्थान बनाउन सफल भएको छ । 
मकवानपुर — सशस्त्र प्रहरीको एपीएफ क्लब हेटौंडामा जारी पाँचौं संस्करणको सहिद स्मृति स्थानीय तह अन्तर्राष्ट्रिय फुटबल प्रतियोगिता–२०७९ को अन्तिम चारमा स्थान बनाउन सफल भएको छ । बिहीबार हेटौंडा-५ स्थित पिप्ले क्याम्पा रंगशालामा भएको खेलमा विभागीय टोली त्रिभुवन आर्मीलाई टाइब्रेकरमा ४–२ गोलअन्तरले पराजित गर्दै एपीएफ सेमिफाइनलमा स्थान बनाउन सफल भएको हो । निर्धारित समयमा गोलरहित बराबरीमा टुंगिएपछि खेलको नतिजाका लागि टाइब्रेकरको सहारा लिइएको थियो । विजयी टोलीको तर्फबाट टाइब्रेकरमा नवीन लामा, सुदीप सिख्राकार, सनी श्रेष्ठ तथा दीपेश धिमालले गोल गरेका थिए । आर्मीका लागि टेकबहादुर बुढाथोकी र विकास खवासले मात्र गोल गरे । नवयुग श्रेष्ठ र दीपक गुरुङको प्रहार सशस्त्रका गोलरक्षक राजु नगरकोटीले बचाएका थिए ।खेलको म्यान अफ द म्याच सशस्त्रका गाोलरक्षक राजु घोषित भए । उनले १० हजार रुपैयाँ प्राप्त गरेका छन् । शुक्रबार आयोजकको मकवानपुर ११ र मनाङ मर्स्याङ्दी क्लबबीच प्रतिस्पर्धा हुनेछ ।